
Rīgā

09.11.2020.  Nr.A-21-09/130
Uz 22.10.2020. VSS–911 (prot. Nr.42, 23.§)
Vides aizsardzības un reģionālās attīstības ministrijai
Par konceptuālā ziņojuma 

“Par administratīvo reģionu izveidi” projektu (VSS-911)
Labklājības ministrija (turpmāk - ministrija), izpildot 2020. gada 22. oktobra Valsts sekretāru sanāksmes protokolā Nr. 42, 23.§ noteikto, ir izskatījusi Vides aizsardzības un reģionālās attīstības ministrijas izstrādāto konceptuālā ziņojuma "Par administratīvo reģionu izveidi" projektu (turpmāk – Konceptuālais ziņojums) un atbalsta tā tālāku virzību, vienlaikus izsakot iebildumus un priekšlikumus.

Iebildumi.

1. Lūdzam papildināt Konceptuālā ziņojuma redakciju, lai būtu izsekojams, kas notiks ar Plānošanas reģioniem un to funkcijām Administratīvo reģionu izveides gadījumā. Plānošanas reģioni minēti Ziņojuma II nodaļas 4. lpp. – uzskaitot izaicinājumus to darbībā, un III nodaļas 5. lpp. Savukārt plānotās Administratīvo reģionu funkcijas aprakstītas konceptuālā ziņojuma III un IV nodaļās. 
2. Lūdzam precizēt Konceptuālā ziņojuma 17. lpp. D. sadaļas nosaukumu ”Sociālo pakalpojumu pieejamības un attīstības plānošana un koordinēšana reģionā, veselīga dzīvesveida politikas ieviešana reģionā “, izsakot to šādā redakcijā ”Sociālo pakalpojumu un sociālās palīdzības pieejamības un attīstības plānošana un koordinēšana reģionā”, jo minētajā sadaļā nav paredzēti uzdevumi, kas būtu saistīti ar veselīga dzīvesveida politikas ieviešanu. 
3. Lūdzam precizēt tekstu Konceptuālā ziņojuma 18. lpp. “Lai nodrošinātu reģionālu skatījumu uz pašvaldību sniegtajiem sociālajiem pakalpojumiem, tajā skaitā  sociālo aprūpes centru darbību, VARAM ierosina reģionālā līmenī:”, izsakot to šādā redakcijā: “Lai nodrošinātu reģionālu skatījumu uz pašvaldību sniegtajiem sociālajiem pakalpojumiem un sociālo palīdzību, VARAM ierosina reģionālā līmenī:”, jo nav nepieciešams atsevišķi akcentēt sociālo aprūpes centru darbību, kas arī ir sociālais pakalpojums. 

4. Lūdzam precizēt Konceptuālā ziņojuma 18. lpp. definēto uzdevumu:  “… noteikt pakalpojumu klāstu, t.sk. sociālo pakalpojumu iestāžu tīklu,  un mērķa grupas pašvaldību sociālās aprūpes pakalpojumiem, veicot to kvalitātes novērtējumu nacionāla līmeņa sociālo pakalpojumu politikas izstrādes un īstenošanas procesa ietvaros;”, izsakot to šādā redakcijā: “Veikt iedzīvotāju vajadzību izpēti un identificēt reģionā sociālo pakalpojumu klāstu, t.sk. sociālo pakalpojumu iestāžu tīklu, kā arī mērķa grupas reģiona pašvaldībās sniedzamajiem sociālajiem pakalpojumiem, koordinēt  sociālo pakalpojumu vienmērīgu pārklājumu un plānot to attīstību reģiona teritorijā”,, ņemot vērā Administratīvajiem reģioniem paredzētās funkcijas un Sociālās palīdzības un sociālo pakalpojumu likumā pašvaldībām noteiktos pienākumus, ir jāparedz konkrētu reģionālā līmeņa atbildību sociālo pakalpojumu plānošanā un attīstīšanā Administratīvā reģiona ietvaros. 
5. Lūdzam papildināt uzdevuma tekstu Konceptuālā ziņojuma 18. lpp. “… koordinēt sociālo pakalpojumu sniedzēju darbu, sniedzot konsultācijas un organizējot apmācības;”, izsakot to šādā redakcijā: “Metodiski vadīt un koordinēt sociālo pakalpojumu (sociālā darba, sociālās aprūpes un sociālās rehabilitācijas) sniedzēju darbu reģionā, sniedzot konsultācijas, organizējot apmācības, pieredzes apmaiņu un citas aktivitātes sociālo pakalpojumu sniedzēju darbības pilnveidei, kā arī uzraudzīt reģiona teritorijā sniegto sociālo pakalpojumu kvalitāti un koordinēt pašvaldību savstarpējo sadarbību un norēķinus sociālo pakalpojumu sniegšanā reģiona iedzīvotājiem. ”

6. Lūdzam precizēt uzdevuma tekstu Konceptuālā ziņojuma 18. lpp. “… veidot vienotu sistēmu reģiona teritorijā par sociālās palīdzības klāstu un to kvalitāti”, izsakot to šādā redakcijā:  “Metodiski vadīt un koordinēt sociālās palīdzības un materiālā atbalsta sniegšanu iedzīvotājiem reģionā.”

7. Lūdzam papildināt Konceptuālā ziņojuma 23. lpp. c. apakšpunkta  ceturto atkāpi “…par sociālajiem pakalpojumiem LM un ne mazāk kā 1/2 padomes sēdes dalībnieku;”, izsakot šādā redakcijā: “… par sociālajiem pakalpojumiem un bērnu tiesību aizsardzības jautājumiem Labklājības ministrija un ne mazāk kā kā 1/2 padomes sēdes dalībnieku”. Ministrijas kompetence ir minēta Konceptuālā ziņojuma D sadaļā “Sociālo pakalpojumu pieejamības un attīstības plānošana un koordinēšana reģionā, veselīga dzīvesveida politikas ieviešana reģionā” (17.lpp.) un E sadaļā “ Bērnu tiesību aizsardzība” (19.lpp.), bet pašreizējā teksta redakcija 23. lpp. neietver ministrijas kompetenci, saistībā ar bērnu tiesību aizsardzību.
8. Konceptuālajā ziņojumā " 19. lpp. sadaļā E “Bērnu tiesību aizsardzība” norādīts, ka “Bāriņtiesām bērnu tiesību aizsardzībai jāieceļ kompetentas personas, kā  bērna sevišķie aizbildņi un līdzgaitnieki; saskarsmes personas; aizgādņi, jānodrošina mediatora pakalpojums u.tml.”. Vēršam uzmanību, ka normatīvajā regulējumā nav jēdziena “līdzgaitnieks” un bāriņtiesas patlaban nelemj par līdzgaitnieku iecelšanu. Tāpat bāriņtiesas nepieņem lēmumu par saskarsmes personām. Bāriņtiesu likums paredz, ka lietās, kas izriet no saskarsmes tiesībām, bāriņtiesa pēc tiesas pieprasījuma sniedz atzinumus, kas nepieciešami, lai noteiktu kārtību, kādā izmantojamas saskarsmes tiesības un tiesības uzturēt personiskas attiecības un tiešus kontaktus ar bērnu (Bāriņtiesu likuma 50. pants). Lūdzam atbilstoši precizēt 19. lpp. pirmo rindkopu. 
9. Lūdzam novērst neatbilstības starp Konceptuālā ziņojuma VI nodaļas 6.2. apakšnodaļas 7. tabulā (35. lpp.) doto NUTS3 līmeņa reģionu variantiem un 34. lpp. iekļauto minēto variantu  aprakstiem un kartēm. 

Priekšlikumi.

1. Plānojot Konceptuālā ziņojuma 11.lpp. B1 punktā “Atbalsts pieaugušo izglītībai” paredzētās administratīvo reģionu funkcijas, lūdzam ņemt vērā, ka izglītības pakalpojumu sniedzēju piesaiste, lai nodrošinātu atbilstošu profesionālās kompetences pilnveidi, ir būtiska arī saistībā ar jaunu sociālo pakalpojumu veidošanu, lai nodrošinātu nepieciešamos sociālā darba speciālistus un atbalsta pakalpojumu sniedzējus (piemēram, asistentus, mentorus, u.c.) reģionos.
2. Rosinām papildināt Konceptuālā ziņojuma D sadaļu “Sociālo pakalpojumu pieejamības un attīstības plānošana un koordinēšana reģionā, veselīga dzīvesveida politikas ieviešana reģionā” (18.lpp.) ar uzdevumu šādā redakcijā: “Koordinēt un veicināt sociālo pakalpojumu digitalizāciju un vienotu IT sistēmu attīstību sociālo pakalpojumu sniegšanai reģiona pašvaldībās”, ņemot vērā, ka sociālo pakalpojumu turpmākai attīstībai aktuāla ir pakalpojumu digitalizācija, vienotu IT sistēmu attīstība pašvaldībās un tā būtu jākoordinē un jāveicina arī reģionālajā līmenī.
3. Rosinām papildināt Konceptuālā ziņojuma E sadaļu “Bērnu tiesību aizsardzība” (19. lpp.) ar uzdevumu šādā redakcijā: “Vienotas  prevencijas sistēmas izveide un koordinēšana bērnu attīstības vajadzību novērtēšanai reģiona pašvaldībās.”

